Enric Garriga Trullols: INDEPENDENTISME EMERGENT
Publicat per Enric Garriga Trullols a 2:17
Esglao 29 de novembre de 2010 a les 13:31
Benvolgut Enric Garriga:
Soc en Brauli Tamarit i rebo els correus tant de l'IPECC com del CAOC.
Abans que res admiro la perseverança de l'Enric en la defensa activa de la llibertat, la cultura i la llengua de dues nacions properes entre elles dins del nostre planeta, la catalana i l'occitana.
Crec que l'ésser humà té moltes vessants i una d'elles és la seva vessant nacional, com a membre d'una nació. És desitjable que els drets tant dels individus com de les nacions siguin respectats, i moltes nacions d'aquest món pateixen persecució perquè altres nacions exerceixen el seu domini, explotant els seus recursos.
Però hi ha gent que afirma que tota nació pot nodrir-se de les seves pròpies fonts d'aliment i, si apliquem bé els recursos, som respectuosos amb els ecosistemes i apliquem els bons avenços ja descoberts, també es pot nodrir de les seves pròpies fonts d'energia, per la qual cosa, cap nació necessitaria explotar els recursos de cap altra.
En les eleccions a aquest Parlament, que és del Principat de Catalunya Sud i de la Vall d'Aran d'Occitània, hi havia la possibilitat que un grup no menyspreable de persones oferís una proposta unitària per tal de promoure que els drets que tota nació té s'apliquin en el cas català i aranès d'Occitània.
Sincerament, m'hagués agradat una coal·lició encara més ampla que la que hagués suposat una reunió de les dues forces polítiques SI i Reagrupament.
Però cenyint-nos al cas que ens ocupa, crec que una coal·lició entre les dues forces polítiques esmentades hagués atret el vot de més electors, fins i tot d'alguns que encara no han votat i d'altres que han votat a d'altres forces polítiques, entre elles la que ha guanyat les eleccions.
Per aconseguir-ho, crec que tenien que haver arribat a un terme mig entre la plena integració de Reagrupament dins de SI, que es demanava des de SI, i la coal·lició amb repartiment a 50% de les llistes que es demanava des de Reagrupament.
Ara, els quatre diputats electes de SI hauran de negociar acords amb altres diputats que són encara més llunyans en pensament que els membres de Reagrupament.
És desitjable que això els permetrà aprendre a arribar a acords futurs en les properes eleccions municipals, per tal que només hagi una candidatura que defensa la llibertat de les nacions en cadascun dels municipis del Principat Sud i de la Vall d'Aran.
Recordem que les Candidatures d'Unitat Popular (CUP) no s'han presentat a les autonòmiques, però sí que ho faran en alguns municipis, entre ells Barcelona. Això vol dir que SI i Reagrupament han rebut vots prestats de les CUP, i que cal evitar de nou una dispersió afegida del vot que les actuals lleis electorals penalitzen.
El nostre agraïment per la labor constant de l'Enric, que creiem harmònic en el camí d'un planeta de nacions alhora lliures i agermanades.